**VIEŠOJI ĮSTAIGA ŠAKIŲ LIGONINĖ**

**KORUPCIJOS PASIREIŠKIMO TIKIMYBĖS**

**NUSTATYMO IR VERTINIMO IŠVADA**

2022-09-23

Vadovaujantis Lietuvos Respublikos korupcijos prevencijos įstatymo Nr. IX-904 pakeitimo įstatymo 10 straipsniu, Lietuvos Respublikos specialiųjų tyrimų tarnybos direktoriaus 2021 m. lapkričio 30 d. įsakymu Nr. 2-246 „Dėl korupcijos pasireiškimo tikimybės nustatymo ir jo atlikimo tvarkos rekomendacijų patvirtinimo VšĮ Šakių ligoninėje (toliau-Ligoninė) buvo atliktas korupcijos rizikos ir rizikos veiksnių nustatymas **mokamų paslaugų teikimo srityje**, kurioje egzistuoja korupcijos pasireiškimo tikimybė.

Mokamoms asmens sveikatos priežiūros paslaugoms priskiriamos paslaugos, kurių išlaidos nekompensuojamos iš valstybės ir savivaldybių biudžetų lėšų, privalomojo sveikatos draudimo fondo (toliau – PSDF) biudžeto lėšų ir valstybės, savivaldybių, įmonių ir kitų organizacijų  sveikatos fondų bei lėšų, skirtų sveikatos programoms finansuoti.

Korupcijos pasireiškimo tikimybė (toliau KPT) – prielaida, kad tam tikri įstaigos veiklą veikiantys išoriniai ir (ar) vidiniai ir (ar) individualūs rizikos veiksniai sudarys galimybes atsirasti korupcijai. KPT nustatymas padeda įsivertinus didžiausius korupcijos rizikos veiksnius, numatyti konkrečias priemones problemoms valdyti ir šalinti.

Korupcijos rizikos ir rizikos veiksnių nustatymą mokamų paslaugų teikimo srityje, kurioje egzistuoja KPT atliko Ramutė Strimaitienė, darbuotoja , atsakinga už korupcijos prevenciją įstaigoje. Analizuotas laikotarpis 2022 m. sausio 1 d. iki 2022 m. birželio 30 d.

KPT nustatymui buvo atlikti veiksmai: išanalizuoti įstaigos teisės aktai, sprendimai, įvertinta kaip laikomas įstatymų, kitų teisės aktų reikalavimų.

**I. NUSTATYMO IR VERTINIMO TIKSLAS**

Tikslas: identifikuoti išorinius ir vidinius veiksnius, galinčius sudaryti prielaidas korupcijos pasireiškimui Ligoninės mokamų paslaugų teikimo srityje. Nustačius silpnąsias mokamų paslaugų teikimo sritis, parengti priemonių planą joms minimizuoti ir/ar pašalinti.

Analizuotas laikotarpis nuo 2022 m. sausio 1 d. iki 2022 m. birželio 30 d. **Minėtu laikotarpiu mokamų paslaugų iš viso buvo suteikta už 34986,43 Eur.**

Analizuojama mokamų paslaugų teikimo sritis yra priskiriama veiklos sritims, kuriose egzistuoja KPT. Todėl esama situacija analizuojamoje veiklos srityje vertinama pagal Lietuvos Respublikos korupcijos prevencijos įstatymo 6 straipsnio 4 dalyje nustatytus kriterijus:

1. **Kriterijus - padaryta korupcinio pobūdžio nusikalstama veika**.

Šiuo kriterijumi nesivadovauta, nes vertinamuoju laikotarpiu Ligoninėje korupcinio pobūdžio nusikalstamos veikos faktų mokamų paslaugų teikimo srityje nenustatyta.

1. **Kriterijus - pagrindinės funkcijos yra kontrolės ar priežiūros vykdymas.**

Ligoninei nesuteikti įgaliojimai vykdyti įstaigai nepavaldžių subjektų kontrolės, administracinės priežiūros funkcijas nesusijusias su įstaigos vidaus administravimu. Todėl analizuojama mokamų paslaugų teikimo sritis neatitinka kriterijaus reikalavimų.

1. **Kriterijus - atskirų valstybės tarnautojų funkcijos, uždaviniai, darbo ir sprendimų priėmimo tvarka bei atsakomybė nėra išsamiai reglamentuoti.**

Peržiūrėti vidaus teisės aktai, reguliuojantys įstaigos darbuotojų funkcijas, sprendimų priėmimo tvarką ir atsakomybę teikiant mokamas paslaugas. Ligoninės stacionarinių padalinių darbuotojų atsakomybė ir atskaitomybė yra pakankamai apibrėžtos. Ligoninės darbuotojams nėra suteikti įgaliojimai priimti vienasmenių administracinių sprendimų. Atlikta analizė parodė, kad atskirų darbuotojų funkcijos, uždaviniai, darbo ir sprendimų priėmimo tvarka ir atsakomybė šioje srityje yra pakankamai išsamiai reglamentuoti.

1. **Kriterijus-veikla yra susijusi su leidimų, nuolaidų, lengvatų ir kitokių papildomų teisių suteikimu ar apribojimu.**

Vertinama ar Ligoninės mokamų paslaugų teikimo sritis atitinka šį kriterijų, ar darbuotojams suteikti įgaliojimai išduoti leidimus, suteikti nuolaidas, lengvatas ir kitokias papildomas teises ar atsisakyti jas išduoti arba sustabdyti, panaikinti jų galiojimą ar kitaip jas apriboti, taikyti teisės aktuose nustatytas kitas teisinio poveikio priemones, konstatuoti, nagrinėti teisės pažeidimus ir priimti sprendimus dėl teisinės atsakomybės priemonių taikymo.

Nustatyta, kad Ligoninės mokamų paslaugų teikimo srityje nėra suteikti įgaliojimai išduoti leidimus, suteikti nuolaidas, lengvatas ir kitokias papildomas teises ar atsisakyti jas išduoti arba sustabdyti, panaikinti jų galiojimą ar kitaip jas apriboti, taikyti teisės aktuose nustatytas kitas teisinio poveikio priemones, konstatuoti, nagrinėti teisės pažeidimus ir priimti sprendimus dėl teisinės atsakomybės priemonių taikymo. Šio kriterijaus Ligoninė neatitinka.

1. **Kriterijus- daugiausia priima sprendimus, kuriems nereikia kitos valstybės ar**

**savivaldybės įstaigos patvirtinimo.**

Šiuo kriterijumi remtasi atliekant analizę, nes Ligoninei suteikta teisė priimti sprendimus, susijusius su mokamų paslaugų teikimo valdymu. Šie sprendimai nereikalauja papildomo derinimo su kitomis savivaldybės įstaigomis, todėl mokamų paslaugų teikimo valdymas priskirtas prie veiklos sričių, kurioje egzistuoja didelė KPT.

Mokamų paslaugų teikimo veikloje vadovaujamasi šiais teisės aktais:

1.LR Sveikatos apsaugos ministro 1999 m. liepos 30 d. įsakymu Nr. 357 “Dėl mokamų asmens sveikatos priežiūros paslaugų sąrašo, kainų nustatymo ir jų indeksavimo tvarkos bei šių paslaugų teikimo ir apmokėjimo tvarkos“ ir 2008 m. gegužės 9 d. įsakymu Nr. V - 436 „Dėl privalomojo sveikatos draudimo fondo biudžeto lėšomis apmokamų specializuotų ambulatorinių asmens sveikatos priežiūros paslaugų ir bazinių kainų sąrašo patvirtinimo"

2. Vadovaujamasi Ligoninės vyr. gydytojo įsakymais:

2.1. 2011-06-30 įsakymu Nr. V-18;

2.2. 2016 m. spalio 10 d. įsakymu Nr. V-27-2;

2.3. 2019 m. vasario 18 d. įsakymu Nr. V-8.

Už mokamas asmens sveikatos priežiūros paslaugas pacientai sumoka VšĮ Šakių ligoninė kasoje arba atitinkamame Ligoninės kabinete ar skyriuje (detali informacija apie mokėjimo vietą ir kainą suteikiama atitinkamame kabinete ar skyriuje).

1. **Kriterijus - naudojama valstybės ar tarnybos paslaptį sudaranti informacija.**

Laikoma, kad Ligoninės mokamų paslaugų teikimo sritis atitinka šį kriterijų, jei nustatoma, kad su informacijos įslaptinimu ar išslaptinimu, įslaptintos informacijos naudojimu ar jos apsauga ir (ar) atskiri jų darbuotojai yra įslaptintos informacijos rengėjai arba gavėjai.

Ligoninėje laikomasi Valstybės ir tarnybos paslapčių įstatymo nuostatų, kitų įslaptintos informacijos apsaugą ir kontrolę reguliuojančių teisės aktų, Ligoninės asmens duomenų tvarkymo taisyklėmis bei Duomenų subjekto teisių įgyvendinimo tvarkos aprašu, patvirtintais Ligoninės vyriausiojo gydytojo 2018 m. gegužės 28 d. įsakymu Nr. V-22-1 „Dėl VšĮ Šakių ligoninės asmens duomenų tvarkymo taisyklių ir duomenų subjekto teisių įgyvendinimo tvarkos aprašo patvirtinimo“.

Valstybės ir tarnybos paslaptį sudarančios informacijos analizuojamoje srityje nėra, tačiau informacijos dalis yra konfidenciali ir gali būti teikiama tik griežtai laikantis teisės aktų nustatytos tvarkos.

1. **Kriterijus - anksčiau atlikus korupcijos rizikos analizę, buvo nustatyta veiklos trūkumų**.

Ligoninės mokamų paslaugų teikimo srityje atitiktis šiam kriterijui vertinama tuo atveju, jei STT teisės aktų nustatyta tvarka atliko korupcijos rizikos analizę įstaigoje ir jos vadovui pateikė išvadą dėl korupcijos rizikos analizės. Laikytina, kad valstybės ar savivaldybės įstaigos veikla atitinka šį kriterijų, jei STT pateiktoje išvadoje buvo nurodyti konkretūs įstaigos (skyriaus, padalinio ar jų darbuotojų) veiklos trūkumai ir teiktos rekomendacijos jiems šalinti.

Nustatyta, kad per analizuojamąjį laikotarpį STT nėra atlikusi korupcijos rizikos analizės Ligoninėje.

**II. IŠVADOS**

Įvertinus Ligoninės mokamų paslaugų teikimo srityje atitiktį Lietuvos Respublikos korupcijos prevencijos įstatymo 6 straipsnio 4 dalyje nustatytiems kriterijams, nustatyta, kad Ligoninės mokamų paslaugų teikimo veikloje:

1. Nebuvo padarytų korupcinio pobūdžio nusikalstamų veikų.

2. KPT Ligoninėje analizuotu laikotarpiu mokamų paslaugų srityje laikotarpiu nuo 2022 m. sausio 1 d. iki 2022 m. birželio 30 d vertinama kaip neegzistuojanti. Nenustatyta sričių, kuriose egzistavo KPT.

Vyriausiasis gydytojas Algirdas Klimaitis